**OBRAZLOŽITEV**

Prof. dr. Slavko Krajnc se je po končanem študiju v Rimu vrnil v Slovenijo. Na povabilo Papeške fakultete sv. Bonaventura v Seraphicumu v Rimu je v letih 1996-2000, vsako leto kot gostujoči profesor, predaval liturgiko na Institutul Teologic Romano-Catolic Franciscan - Roman v Romuniji. Vse od leta 2006 ob predavateljski službi na Teološki fakulteti Univerze v Ljubljani predava tudi kot honorarni predavatelj na Akademiji za glasbo Univerze v Ljubljani – smer Sakralna glasba. Od leta 1999 vsako leto organizira teološke simpozije, predaval je na mnogih mednarodnih simpozijih (Rim, Fatima, Dobogoko-Manreza, Košice, Krakow), nekatere tudi sam organiziral, sodeloval v različnih raziskovalnih projektih (ARRS L6-1352; J6-3257; »Aufbruch« pod vodstvom prof. ddr. Paula Zulehnerja) in bil vodja projekta ARRS – L6-6057.

Njegov glavni znanstveno raziskovalni interes se kaže v raziskovanju slovenske liturgične zgodovine, inkulturacije, semiotike in liturgije, pripravi in izdaji Slomškovih rokopisnih in anastatičnih liturgičnih priročnikov ter novih inkulturiranih bogoslužnih knjig.